Prošle su godine, druge zaredom, Dalmatinci poslovali u plusu i za 46,5 posto poboljšali ukupne rezultate u odnosu na pretprošlu godinu, ostvarivši 1,74 milijardi kuna neto dobiti. Godinu dana ranije njihov je konsolidirani financijski rezultat pokazivao dobit od 1,19 milijardi kuna.

Ukupna dobit svih 22.654 poduzetnika iz četiriju dalmatinskih županija iznosila je 4,87 milijardi kuna, a gubitak onih poduzetnika koji su prošlu godinu okončali s minusom iznosio je 3,13 milijardi kuna, prema podacima Financijske agencije (Fina). Kad se podvuče crta, ispod poslovanja svih poduzetnika četiriju dalmatinskih županija ostaje pozitivni financijski rezultat od 1,74 milijardi kuna dok je preklani bio 1,19 milijardi kuna.

Financijski rezultat poslovanja opet je bio minus u Šibensko-kninskoj županiji, a prošle je godine minus bio manji 22 posto nego godine ranije i iznosio je 128,7 milijuna kuna. Ostale tri županije imale su rast neto dobiti u odnosu na preklanjske rezultate. Dubrovačko-neretvanska županija godinu je završila s 246,8 milijuna kuna dobit što je za 32 posto više nego preklani, Zadarska s 491,8 milijuna kuna ili 93,9 posto boljim rezultatom u odnosu na godinu ranije, a Splitsko-dalmatinska županija prošlu je godinu okončala 1,1 milijardom kuna dobiti što je rast u odnosu na prethodnu godinu od 23,9 posto.

Poduzetnici Hrvatske, obveznici poreza na dobit, bez banaka, osiguravajućih društava i drugih financijskih institucija, njih 114.483, prošle je godine poslovalo s 24 milijarde kuna neto dobiti. Taj konsolidirani rezultat je 38,3 posto bolji nego godine ranije, a iz Fine objašnjavaju da je rast u odnosu na 2015. godinu ostvaren jer su poduzetnici ukupne prihode povećali više nego rashode, za 5,1 posto naprema 3,9 posto. Ostvareni su ukupni prihodi u iznosu od 633 milijarde kuna, a ukupni rashodi od 602 milijarde kuna. Dobit razdoblja, u iznosu od 38,7 milijardi kuna, u prošloj je godini ostvarilo 76.546 poduzetnika, dok je gubitke razdoblja od 14,7 milijardi kuna, iskazalo 37.937 poduzetnika ili jedna trećina svih poduzetnika u zemlji.